Toshkent va Andijon viloyatlarida yashovchi shaxslar katta miqdordagi giyohvand moddalari bilan qo‘lga olindi

Toshkent va Andijon viloyatlarida qonunga xilof ravishda giyohvand moddalarini saqlagan fuqarolar qo‘lga olindi, deb xabar beradi “Daryo”ga DXX.

Qayd etilishicha, DXX Chegara qo‘shinlari harbiy xizmatchilari tomonidan Toshkent viloyatining Bekobod tumani “Xonobod” MFY Shirinbuloq aholi yashash maskanida o‘tkazilgan tezkor qidiruv tadbiri davomida mahalliy fuqaro 1988-yilda tug‘ilgan Sh.A. 10 kilogramm 130 gramm opiy va 19 kilogramm 74 gramm gashish moddasi bilan ushlandi.
Aniqlanishicha, mazkur giyohvandlik moddasini unga tojikistonlik tanishi O‘zbekiston—Tojikiston o‘rtasidagi chegara simto‘siqlari ostidan o‘tkazib bergan.
Muqaddam sudlangan Sh.A. giyohvand moddalarini Toshkent shahrida sotishni rejalashtirgan.
Shu bilan birga, Bo‘ston tumani hududidagi YPX maskanida Andijon–Toshkent yo‘nalishida harakatlanib ketayotgan Cobalt rusumli avtomashina to‘xtatilib tekshirildi. Natijada mashinada yo‘lovchi sifatida ketayotgan 1983-yilda Paxtaobod tumanida tug‘ilgan S.Y.ga tegishli bo‘lgan sellofan paket ichidan 1 kilogramm 446 gramm gashish moddasi topilgan.
Aniqlanishicha, S.Y. giyohvand moddani Qirg‘izistonning Qora-Su shahrida yashovchi Aziz ismli shaxsdan olib, aylanma yo‘llar orqali Andijon viloyati hududiga olib o‘tgan va sotish maqsadida Toshkent shahriga ketayotgan bo‘lgan.
Shuningdek, 1988-yilda Andijon viloyati Qo‘rg‘ontepa tumanida tug‘ilgan O.Q. mazkur tumanning “Oltinsoy” mahallasidan o‘tgan chegara simto‘siqlari ustidan qirg‘izistonlik shaxslar o‘tkazib bergan 978 gramm gashish moddasini qabul qilib olib, harakatlanayotgan vaqtida ushlangan.
Yana bir shunga o‘xshash holatlardan yana biri Veteran jangchi-faxriy va nogironlar birlashmasining Andijon viloyati Xo‘jaobod tuman bo‘limi raisi 1969-yilda tug‘ilgan Sh.S. va 1992-yilda tug‘ilgan A.O‘. mazkur tumanning Manak qishlog‘ining Qirg‘izistonning O‘sh shahri Suratosh qishlog‘i bilan chegaradosh hududidagi chegara simto‘siqlari orqali qirg‘izistonlik shaxsdan 971 gramm gashish giyohvandlik moddasini qabul qilib olib, chegaraoldi hududda harakatlanayotgan vaqtida DXX ChQ harbiy xizmatchilari tomonidan qo‘lga olingan.
O‘tkazilgan tezkor tadbirlar davomida jami 10 kilogramm 130 gramm opiy va 22 kilogramm 469 gramm gashish giyohvand moddalari musodara qilingan.
Hozirda mazkur holatlar yuzasidan Jinoyat kodeksining tegishli moddalariga asosan jinoyat ishlari qo‘zg‘atilib, tergov harakatlari olib borilmoqda.